Ramphele kondig uittrede aan | Maroela Media
"Ek het besluit om uit partypolitiek te tree," het Ramphele in 'n verklaring gesê. "Ek het my doel bereik om 'n politieke voertuig te skep wat 'n stem gee vir persone wat buite die politieke hoofstroom bly. Ek gaan na die burgerlike samelewing terugkeer om die idealisme wat my my lewe lank nog dryf, weer na te streef."
Ramphele se besluit kom in 'n tyd waar Agang SA verdeeld is, terwyl 'n faksie probeer het om haar uit die leierskap te skop. Lede van Agang SA het in Junie 'n nasionale uitvoerende komiteevergadering in Alexandra gehou waar die besluit geneem is dat Ramphele nie bevoeg is vir haar amp nie. Die groep het 'n mosie van wantroue in haar leierskap aanvaar en haar leierskapstyl bevraagteken. Sy is gevolglik geskors, maar 'n groep van haar ondersteuners het reageer en diegene wat die vergadering bygewoon het, geskors.
Ramphele en Mike Tshishonga, voorsitter van Agang SA, het ook afsonderlike bedrogsake by die polisie aangemeld oor 'n bankrekening wat oopgemaak is om 'n terugbetaling van die Onafhanklike Verkiesingskommissie (OVK) ter waarde van R200 000, te ontvang.
Die New Age het berig Tshishonga het Ramphele daarvan beskuldig dat sy direkte toegang tot partyfondse het en dat sy die rekening oopgemaak het om toegang te bekom tot die OVK-deposito sonder 'n mandaat van die party. Tshishonga het aangevoer sy handtekening het op die bankrekening se dokumentasie verskyn sonder sy medewete.
Agang SA het tydens die algemene verkiesing op 7 Mei altesaam 52 350 stemme ontvang. Dit verteenwoordig 0.28% van die 18 654 771 stemme en twee setels in die parlement.
Die Demokratiese Alliansie het vroeg in 2014 aangekondig dat Ramphele sy presidensiële kandidaat sou wees, maar die "vennootskap" het binne 'n week ineengestort. Ramphele en Helen Zille, leier van die DA, het teenstrydige redes gegee waarom die vennootskap gefaal het. -SAPA